***Maidir leis an dán Géibheann dean trácht gairid ar éifeacht na húsáide a bhaineann an file as dhá cheann díobh seo a leanas: suíomh; an t-atmaisféar; na híomhánna; na mothúcháin***

Baineann an file úsáid an-éifeachtach as **suíomh** an dáin chun an téama a léiriú. Ciallaíonn *Géibheann* slabhra, srian nó príosúnacht agus tá an dán suite i zú. Tá an t-ainmhí bocht srianta i gcás. Níl ach crann amháin le feiceáil aige i gcodarsnacht lom leis an bhforaois ina mbíodh sé:

 *An crann aonraic sin thall*

Níl aon saoirse aige. Ní féidir leis éalú ó na daoine a thagann chun breathnú air. Is feic saolta é anois:

 *Tagann na céadta daoine chuile lá*

Ar leibhéal eile tá an file ag caint fuithi féin sa dán. Bhí ailse ar an bhfile agus bhí sí srianta go fisiciúil leis an tinneas. Tá suíomh an dáin seo an-éifeachtach chun frustrachas an fhile a léiriú. Bhraith sí ar nós ainmhí faoi ghlas i gcás éigin. Ba mhaith léi bheith saor ach bhí sí i ngéibheann ina corp lag, tinn.

Luann an file an suíomh ina mbíodh an t-ainmhí uair. Bhíodh saoirse aige san fhoraois sna trópaicí:

 *Chroithfinn crainnte na coille tráth*

Treisíonn an chodarsnacht suímh seo téama an dáin agus tá sé an-éifeachtach.

Baineann an file úsáid an-éifeachtach as **atmaisféar** an dáin chun an téama a léiriú. Ag tús an dáin tugann an file íomhá den saoirse dúinn. Tá atmaisféar beomhar ann . Úsáideann an file línte gearra le rithim giorraisc chun an t-atmaisféar a chruthú: *a bhfuil cliú agus cáil / ar mo scéimh*

Cuireann an uaim sa dán leis an atmaisféar beomhar seo: ***c****hroithfinn* ***c****rainnte na coille*

Críochnaíonn an chéad leath le búir mór láidir an ainmhí: *tr****á****th / le mo gh****á****ir*

Tá atmaisféar difriúil sa dara leath ámh. Tugann an file íomhá den daoirse dúinn agus tá atmaisféar mall, éadóchasach ann. Cloisimid osna an ainmhí agus é ina luí go héadóchasach i bpríosún sa zú

*ach anoi****s*** */ luím* ***s****ío****s***

Úsáideann an file rithim níos moille chun an t-atmaisféar a chruthú go héifeachtach:

 *breathnaím trí leathshúil / ar an gcrann aonraic sin thall*

Tá beocht agus neart an ainmhí imithe. Críochnaíonn an dara leath, ní le búir mór láidir ach le himpí truamhéalach: *mé a ligean amach*

Cuireann an chodarsnacht sa dhá atmaisféar seo go mór le téama an dáin agus tá sé an-éifeachtach.

Baineann an file úsáid éifeachtach as na híomhánna sa dán seo chun an téama a léiriú. Cuireann sí dhá íomhá i gcodarsnacht lena chéile chun éifeacht an daoirse ar an ainmhí a threisiú. Ag tús an dáin tugann sí íomhá dúinn d’ainmhí fiáin agus saor sna trópaicí:

 *Ainmhí allta as na teochreasa*

Íomhá d’ainmhí le dínit agus uaisleacht atá ann:

*a bhfuil cliú agus cáil ar mo scéimh*

Léiríonn an t-íomhá cumhacht agus beocht an ainmhí:

*Chroithfinn crainnte na coille tráth le mo gháir*

Sa dara leath den dán tá íomhá iomlán difriúil den ainmhí le feiceáil. Tá dínit agus uaisleacht an ainmhí imithe anois. Is feic saolta é sa zú:

 *Tagann na céadta daoine chuile lá*

Níl aon chumhacht nó beocht aige anois. Tá tuirse agus éadóchas air: *ach anois luím síos*

Níl sé saor ina áit dúchais lán le crainn. Níl ach crann amháin le feiceáil aige anois: *an crann aonraic sin thall*

 Treisíonn an íomhá seo de chrann amháin uaigneas agus cumha an ainmhí agus tá sé an-éifeachtach go deo.